Vilniaus vietos gyventojų bendruomenės, seniūnaičiai ir nevyriausybinės organizacijos susibūrė į judėjimą ir apsisprendė mesti iššūkį sustabarėjusiai ir korumpuotai,

vilniečių interesų nepaisančiai partinei atstovavimo sistemai.

Vilniaus bendruomenių lyderiai reikalauja Vilniuje, Lietuvos sostinėje, įgyvendinti tikrą savivaldą. Siekdami dalyvauti 2019 m. Vilniaus miesto savivaldos rinkimuose, Vilniaus Antakalnio, Balsių, Burbiškių, Dvarčionių, Jeruzalės, Naujamiesčio, Naujosios Vilnios, Naujininkų, Pilaitės, Saulėtekio, Senamiesčio, Šeškinės, Šnipiškių, Trakų Vokės, Užupio, Viršuliškių, Žirmūnų, Žvėryno ir kitų rajonų bendruomenių lyderiai telkia pilietiškus, daugybę metų gyventojų interesus ginančius vilniečius dalyvauti skelbiamoje iniciatyvoje.

**Vilniaus bendruomenių atstovų,**

**nevyriausybinių organizacijų ir seniūnaičių judėjimo**

**BENDRUOMENIŠKAS VILNIUS**

**MANIFESTAS**

2018 m. gegužės 10 d., Vilnius

Mes, Vilniaus bendruomenių lyderiai, tvirtiname, kad **rinkimai į savivaldybių tarybas pagal partinius sąrašus nepateisina vilniečių lūkesčių, nes:**

- *partijų kandidatai, išrenkami miesto tarybos nariais, neatstovauja konkrečių gyvenamųjų rajonų gyventojų, socialinių grupių ir būna neatskaitingi;*

- *ignoruodami paprastų vilniečių valią, dažniausiai atstovauja stambių verslo grupių interesams ir projektams;*

- *jie nevykdo rinkimų programų, gina siaurus partinius interesus, įklampindami savivaldybės tarybą į partines rietenas.*

***Pagrindiniai mūsų tikslai:***

- *siekti, kad aktyviausi, daugiamečiu savanorišku darbu savo pilietiškumą įrodę bendruomenių lyderiai atstovautų vilniečiams savivaldybės taryboje ir būtų atskaitingi savo bendruomenėms;*

- *iš esmės padidinti Vilniaus gyvenamųjų rajonų gerovės, piliečių socialinių ir kultūros reikmių finansavimą;*

- *diegti seniūnijų ekonominį savarankiškumą ir didinti finansavimą, įtraukti neabejingus vilniečius priimant sprendimus;*

- *stiprinti bendruomenių galias įgyvendinant vietos socialines ir ekonomines iniciatyvas, įtraukti bendruomenes teikiant viešąsias paslaugas ir stiprinant gyventojų ryšius.*

Judėjimo **„Bendruomeniškas Vilnius“** iniciatoriai

El. paštas: info@bendruomeniskasvilnius.lt

Facebook tinkle: <https://www.facebook.com/BendruomeniskasVilnius>